Počas posledných dvoch rokov sa v japonských chrámoch a svätyniach začali objavovať kvetinové ,,umelecké diela" hanachozu, ktoré sa tešia ohromnej popularite. Ako vznikli tieto nádržky plné kvetov, kde ich nájdete a tipy, ako si aj u seba doma urobiť vlastnú hanachozu, sa dozviete v našom článku.
Ak ste už niekedy navštívili japonský chrám či svätyňu, alebo ak ste aspoň zoznámení s ich podobou z mnohých filmov, seriálov či anime, určite vašej pozornosti neušli chozu-ya. Chozu-ya, niekedy nazývané aj ako temizu-ya, sú väčšie i menšie vodné nádrže, ktoré nájdete v šintoistických a budhistických chrámoch v Japonsku. Typické sú svojou drevenou naberačkou či prívodom vody pomocou bambusových žliabkov a bronzových sôch drakov. Chozu-ya sa zvyknú nachádzať pri vstupe do chrámov. Pred vstupom do chrámu pri nich veriaci vykonávajú rituálnu očistu označovanú ako chozu (resp. temizu).
A čo sa schováva pod pomenovaním hanachozu? Pokiaľ viete, že hana znamená v japončine kvet, asi vás neprekvapí, že hanachozu sú nádrže vody v chrámoch naplnené kvetmi.
Povráva sa, že hanachozu vznikli v chráme Yanagidani Kannon, ktorý sa nachádza v meste Nagaokakyo, neďaleko turistami obľúbeného Kyota. Chrám Yanagidani Kannon je historicky známy svojou liečivou vodou. Mnohí veriaci sa sem prichádzajú modliť za svoje zdravie. Zároveň tu však objavíte na prelome jari a leta nádherne kvitnúce hortenzie (je ich približne až 4 500) a na jeseň si môžete užiť očarujúce scenérie pri jasne oranžových stromoch. V roku 2015 sa v Yanagidani Kannon rozhodli spestriť návštevu chrámu krásne vyzdobenými nádržami chozu s plávajúcimi kvetmi. Práve tak mali vzniknúť hanachozu, ktoré sa stali tradíciou chrámu a okamžite sa stali veľmi populárnymi.
Skutočnej popularite sa však hanachozu začali tešiť až s príchodom pandémie Covid-19. Toto infekčné ochorenie sa totiž nevyhýbalo ani japonským chrámom a aby sa spomalilo šírenie nákazy, mnohé chrámy museli zakázať používanie chozu na rituálnu očistu pre širokú verejnosť. Aby návštevníkom priniesli trochu pokoja v týchto ťažkých chvíľach, mnohé chrámy sa rozhodli vyzdobiť chozu plávajúcimi kvetmi. Hanachozu sa tak stali jedným z mnohých motívov nádeje na zastavenie šírenia Covid-19 a pre svoju veľkú popularitu sa enormne začali šíriť do chrámov po celom Japonsku. Zároveň tak chrámy začali bojovať proti dramatickému odlivu návštevníkov počas pandémie.
Ak by ste chceli hanachozu vidieť na vlastné oči, na návštevu chrámov je ideálne práve obdobie od začiatku leta až po prelom jesene, kedy okrem mnohých iných kvetov kvitnú aj obľubené chrámové kvety – hortenzie. Pamätajte si však, že chrámy sa prispôsobujú prírode, a preto sa v každom chráme výstavy hanachozu konajú nepravidelne podľa toho, v ktorom regióne práve ste a kedy v okolí chrámu rozkvitnú kvety. Ak by ste nestihli letné obdobie, mnohé chrámy počas jesene pripravujú hanachozu z farebného lístia stromov, ktorá určite tiež stoja za pozretie.
A aké sú naše tipy, kde si pozrieť nevšedné hanachozu, ktoré inde nenájdete? Okrem chrámu Yanagidani Kannon, kde hanachozu vznikli, nájdete v neďalekom Kyote aj chrám Kurodami, ktorý si získal popularitu hanachozu z kvetov a žltých kačičiek. Chrám Okadera v prefektúre Nara naopak láka na hanachozu doplnenú o farebné sklenené guličky. Chrám Unshoji v meste Oga, niekedy nazývaný aj Modré nebo, je populárny pre svoj areál, ktorý v lete zdobí množstvo rozkvitnutých hortenzií v modrej farbe. Svoju zásobu modrých hortenzií radi využívajú aj na tvorbu hanachozu.
Vlastnú hanachozu si môžete vyrobiť jednoducho aj sami a priviesť tak trošku pokojnej japonskej atmosféry aj do vášho domova. V skutočnosti vám stačí len nádoba s vodou a rezané kvety a môžete sa pustiť do tohto populárneho kvetinového aranžmá. Neexistujú totiž žiadne presné pravidlá, ako aranžovať kvety v hanachozu, a tak sa vašej fantázii medze nekladú. Ak chcete dosiahnuť očarujúci efekt, odporúčame vám na začiatok začať s okrúhlou nádobou na vodu. Svoje prvé umelecké diela určite nepokazíte výberom kvetov s jasnými farbami a mnohými okvetnými lístkami a kvetmi, ktoré z pohľadu zhora vyzerajú okrúhle. V našich končinách sú to napríklad gerbery, hortenzie, slnečnice, chryzantémy alebo ruže.
Zdroj: livejapan.com, grapee.jp, kyototourism.org, aisf.or.jp